**Sanjam o takšni Evropi …**

S temi besedami se je pred dnevom Evrope na Dunaju začelo srečanje več kot 100 predstavnikov različnih krščanskih gibanj in skupnosti stare celine. Deset med njimi jih je predstavilo svoje izkušnje gradnje mostov. To je bilo namreč geslo celotnega dneva.

Na pobudo prijateljev iz Avstrije se že šesto leto zapored zbiramo člani gibanj in skupnosti iz sosednjih držav: poleg predstavnikov iz Avstrije, tudi iz Hrvaške, Madžarske, Slovaške, Češke, Slovenije. Z nami sta bili tokrat tudi predstavnici iz Sirije in Albanije, ki študirata v Avstriji.

6. maj je tako za vse udeležence srečanja Skupaj za Evropo postal dan sanj, ki so se spremenile v resničnost. Poslanec Evropskega parlamenta Lukas Mandl je udeležence spodbudil: »*Vsaka minuta vaše zavzetosti se obrestuje*«. Spregovoril je o tem, kako se kot kristjan vedno trudi ohranjati človeško dostojanstvo in spoštovati svobodo drugih. Skupno delo v različnih odborih, ki je včasih lahko tudi suhoparno, potrebuje duhovni navdih. Mandl se je poklonil graditelju francoskemu zunanjemu ministru mostov Robertu Schumanu, ki je v znamenitem govoru 9. maja 1950 ponudil roko Nemčiji.

**Zakaj se člani krščanskih gibanj in skupnosti zbirajo?**

"Skupaj za Evropo" je mreža, v katero je vključenih več kot 300 krščanskih skupnosti in gibanj različnih cerkva. Njene korenine segajo v leto 1999, ko so se ob podpisu skupne izjave o nauku o opravičenju v Ottmaringu (blizu Augsburga) srečali voditelji gibanj in skupnosti s protestantskega in katoliškega območja. Tam so priznali, da imajo vsi isti izvor kot delo Svetega Duha. Na srečanju v Rothenburgu leta 2000 se je zgodil preroški trenutek, ko so odgovorni v imenu svoje cerkve ali gibanja prosili za odpuščanje za pretekle krivice. Prišlo je do sprave. To je bil pomemben predpogoj za skupno hojo.

Leta 2004 in 2007 se je v Stuttgartu v Nemčiji zbralo približno 10.000 članov in prijateljev gibanj in skupnosti, ki so želeli dati svoj prispevek k združeni Evropi. V zavezi medsebojne ljubezni so izrekli sedemkratni da: življenju, zakonu in družini, stvarstvu, prijaznemu gospodarstvu, solidarnosti z revnimi in prikrajšanimi, miru in odgovornosti za našo družbo.

Tudi na našem "krajevnem srečanju" v Avstriji želimo drug z drugim, z Evropo in svetom deliti evangelij življenja in miru, ki napolnjuje naša gibanja in skupnosti.

Naslov letošnjega srečanja je bil: Graditi mostove upanja. Ves dan so se poleg izkušenj iz različnih področjih življenja vrstile duhovne spodbude, molitve in pesmi, s katerimi smo se zahvaljevali Bogu in ga slavili. Niso pa niti manjkali trenutki, ko smo si po skupinah podelili naša prizadevanja in izkušnje.

**Kdo si upa graditi mostove na strmih pečinah?**

Protestantska pastorka iz Dunaja Julia Schnizlein nas je na začetku spodbudila k upanju in med drugim je rekla: »Ko sem opazovala pečine ob morju, sem si z občudovanjem predstavljala, da so vedno obstajale in še vedno obstajajo pogumni ljudje, ki na takšnih pečinah gradijo mostove, ki se ne bojijo pogledati navzdol, ki imajo vizijo, kako premagati ta brezna, ki me tako zelo strašijo. To so ljudje, ki iščejo in najdejo način, kako premostiti nepremostljivo. Most zgradijo le redki, uporabljajo pa ga mnogi.” Po njenih besedah so potrebni pogumni ljudje z vizijo. „Zato je tako pomembno, da ste se danes ob dnevu Evrope zbrali tukaj, da bi skupaj iskali navodila za gradnjo mostov. Za mostove upanja, mostove za Evropo, mostov za prihodnost.”

**Kot sončnice**

Spomnila je na velikega graditelja mostov Martina Luthra Kinga, ki je za svoje otroke sanjal svet, v katerem ljudi ne bodo več sodili po barvi kože. Bil je prerok, ki je postavil mostove, po katerih hodimo še danes. Spregovorila pa je tudi o preroku Izaiji, ki je gledal v prihodnost svojega ljudstva.

Oba sta zaupala v Boga, čigar ljubezen do nas se ni ustavila niti na križu in ki nam jo je pokazal z Jezusovim vstajenjem: ki verjame, je vse mogoče. Prav Bog je namreč naše sidro upanja, je še zatrdila pastorka z Dunaja. Upanje je torej odločitev, da svoje misli in dejanja usmerimo k Bogu in dobremu.

»Ali ste vedeli, da sončnice ponoči še vedno obračajo glave v smer, v kateri vzhaja sonce?«, je zbrane vprašala pastorka z Dunaja. »Tudi v temi se usmerjajo proti svetlobi. Pričakujejo in računajo na svetlobo. In temu pravim upanje. Računati na svetlobo.” Prepričana je, da zavzemanja vseh navzočih na srečanju Skupaj za Evropo ustvarjajo sliko upanja, saj si prizadevajo za odprto in strpno staro celino.

**Mladi – upanje za Slovenijo**

Iz Slovenije smo bili prisotni trije predstavniki. Marjeta Bobnar je v imenu mladih predstavila gradnjo mostov preko poletnega delovnega tabora Summerjob. “Summerjob je prostovoljni delovni tabor za mlade, ki ga letos že deveto leto pripravljamo mladi iz Gibanja fokolarov. Namen tabora je s fizično pomočjo odgovarjati na konkretne potrebe lokalnega prebivalstva, hkrati pa spodbuditi gradnjo medsebojnih odnosov. Poslanstvo projekta Summerjob je bil v vseh teh letih gradnja medsebojnih odnosov z ljudmi, ki potrebujejo pomoč in seveda med nami mladimi, ker smo zbrani iz različnih koncev Slovenije.«

Summerjob je do sedaj potekal v različnih krajih Slovenije. Po navadi se zbere od 50 do 60 mladih, ki za en teden s svojimi rokami ponudijo svoje roke in pomagajo tistim, ki sami zaradi fizičnih omejitev ali socialno-ekonomske stiske sami ne zmorejo postoriti dela doma in v okolici. »Zelo veliko nam pomeni, ko nas spustijo v svoj svet, ki ga živijo. Vstopimo v njihova stanovanja, s tem pa tudi v njihova življenja. Na koncu vsakega delovnega tabora se stkejo tudi prijateljske vezi. S hvaležnostjo za pomoč in predvsem za uho, ki zna prisluhniti se kdaj pa kdaj poslovimo tudi s solzami v očeh.«

Pri pripravi in izvedbi Summerjoba mladi sodelujejo z lokalnimi soorganizatorji, ki jim pomagajo pri iskanju delovišč, pripravi obrokov in jih založijo z vsemi vrstami hrane.

**Prinašamo košček nebes na zemljo**

Mag. Suha Dejmek, hči Palestinke in Avstrijca, je podpredsednica platforme Krščanska demokracija, vodja delovne skupine Politika in družba Evangeličanske zveze, okrožna svetnica v svojem domačem okrožju Dunaj Liesing - odgovorna za "socialne zadeve in varnost", poklicna organizacijska svetovalka in poslovna trenerka, mama 17-letnega sina, predvsem pa kristjanka. Na srečanju je povedala, da jo je geslo ‘Gradimo mostove upanja’ zelo navdihnilo. “V pismu Efežanom 4,4 piše: ‘Eno telo in en Duh, kakor ste bili poklicani v eno upanje svoje poklicanosti.’

Torej sva ti in jaz poklicana, da sva nosilca upanja. Današnji naslov to zelo dobro izraža: Kot kristjani se povezujemo, združujemo in spravljamo ter ustvarjamo razumevanje, obnovo in skupnost med različnimi svetovi. Tako samodejno prinašamo upanje in košček nebes na to zemljo.”

Suha Dejmek pri svojem delu sodeluje v več projektih, med drugim je individualna svetovalka ženskam pri projektu, ki ji je še posebej blizu. Gre za je "KOMPASS - 100 žensk, 100 priložnosti" Avstrijskega sklada za vključevanje.

"Sodelovala sem z gospo Ale, strokovnjakinjo za telekomunikacije iz Sirije, ki živi v Zgornji Avstriji. V zadnjih nekaj mesecih se ni udeležila nobenega dogodka in se ni odzvala na nobeno elektronsko pošto, zato smo jo pravzaprav že ‘odpisali’. Nekega dne pa se je izkazalo, da je bil razlog za njeno odsotnost dober: na stroške AMS že več mesecev obiskuje intenzivni tečaj programiranja (6 ur na dan), ki se bo končal čez nekaj tednov in bo zagotovo precej izboljšal njene možnosti za zaposlitev.

In zdaj pride bistvo: to, da se je sploh prijavila na AMS za takšno nadaljnje usposabljanje, je bilo posledica njenega opisa po najinem pogovoru. Očitno smo jo prepričali o nujnosti tega koraka, da bi se lahko po daljšem kariernem premoru spet postavila na noge."

**Hrvat iz Bosne gradi mostove z muslimani**

Boris, Hrvat iz Bosne je kot 12 letni otok doživel vojno v Bosni. Ko je zaradi študija prišel v Gradec, je na fakulteti srečal pripadnike različnih narodov, med njimi tudi muslimane. Čeprav so prihajali iz iste države, govorili isti jezik, pa je bil med njimi velik prepad. Sčasoma, ko so se bolje spoznali, so nekateri predsodki izginili. Danes, po dvajsetih letih, lahko reče le: „Ljubezen, strpnost, spoštovanje lahko med ljudmi zgradijo takšne mostove, da jih nihče ne more porušiti”.

**Velikodušnost madžarskega podjetnika**

Izkušnja podjetnika iz Madžarske je dokazala, da se tudi v poslovnem svetu da graditi mostove. Najprej je ustanovil podjetje, kjer je zaposlil invalide. Na koncu je bilo že 150 zaposlenih. Ko je njegov sodelavec odkupil podjetje, sta se z ženo odločila, da denar od kupnine namenita potrebnim. Zato sta kupila stanovanje in ga dala brezplačno na razpolago Ukrajinki in njeni mami. Predlagala sta jima, da vsoto, ki bi jo namenili za najemnino, namenita Ukrajincem, prepričana, da se tako širi kultura dajanja.

Na koncu srečanja na Dunaju je vsak od nas izrazil besedo, ki se ga je najbolj dotaknila. Mnogi smo napisali: sončnica. Tudi v temi Evrope, gledamo proti soncu, proti svetlobi in gradimo mostove upanja.

*Marjana in Pavle Snoj*

*Uredila Marjana Debevec*

**CITATI:**

„Most zgradijo le redki, uporabljajo pa ga mnogi.”

»Ali ste vedeli, da sončnice ponoči še vedno obračajo glave v smer, v kateri vzhaja sonce?«

»Poslanstvo projekta Summerjob je bil v vseh teh letih gradnja medsebojnih odnosov z ljudmi, ki potrebujejo pomoč, in med nami mladimi, ker smo zbrani iz različnih koncev Slovenije.«

»Kot kristjani se povezujemo v skupnost med različnimi svetovi. Tako samodejno prinašamo upanje in košček nebes na to zemljo.”